AUCT เปิดสาขาใหม่อุบลราชธานี รองรับกำลังซื้อภูมิภาค จ่อผุดสาขาอุดรธานีเพิ่ม
AUCT เปิดสาขาใหม่ที่อุบลราชธานี รองรับกำลังซื้อภูมิภาค-เพื่อนบ้าน เตรียมเปิดสาขาอุดรธานีเพิ่ม คาดใน Q3/58 เปิดบริการได้เต็มรูปแบบ
2 มิ.ย. 2558

นายบูรณิศ ยุกตะนันทน์ หัวหน้าสำนักงานกรรมการผู้จัดการบริษัท สหการประมูล จำกัด (มหาชน) หรือ AUCT เปิดเผยว่า บริษัทได้เปิดสาขาใหม่อุบลราชธานีรองรับตลาดภาคตะวันออกเฉียงเหนือ เผยต้องการปั้นสาขาพื้นฐานบริการลูกค้าจากประเทศเพื่อนบ้าน อีกทั้งเตรียมเปิดสาขาอุดรธานีเพิ่ม คาดไตรมาส 3/58 เปิดให้บริการลูกค้าได้เต็มรูปแบบ
โดยบริษัทมีนโยบายที่จะขยายการบริการสู่ภาคตะวันออกเฉียงเหนือ โดยจะเปิดสาขาเพิ่มขึ้น 2 แห่งคือสาขาอุบลราชธานีและอุดรธานี ล่าสุดได้เปิดให้บริการสาขาอุบลฯ ตั้งแต่วันนี้เป็นต้นไป เพื่อต้องการรองรับการขยายตัวของตลาดประมูลรถยนต์มือสองในต่างจังหวัด และต้องการให้สาขาดังกล่าวเป็นฐานสำหรับบริการลูกค้าทั่วไปและเต้นท์รถยนต์ในภูมิภาค รวมทั้งการขยายตลาดสู่ประเทศเพื่อนบ้าน
ทั้งนี้เนื่องจากผู้บริหารของ AUCT ได้เดินทางข้ามไปสำรวจตลาดในประเทศลาว และได้เจรจากับทางธนาคารพาณิชย์แห่งหนึ่งซึ่งไปเปิดสาขาที่ประเทศลาว และเป็นพันธมิตรที่ส่งรถยนต์ให้กับสหการประมูลอยู่แล้ว โดยคาดหวังว่าสาขาอุบลราชธานีจะมีศักยภาพในการรองรับความต้องการของผู้บริโภคจากประเทศเพื่อนบ้านได้เป็นอย่างดี
นอกจากนี้ บริษัทยังมีแผนจะเปิดสาขาที่จังหวัดอุดรธานี ซึ่งถือว่าเป็นอีกหัวเมืองหนึ่งของภาคตะวันออกเฉียงเหนือที่มีศักยภาพที่ดีสำหรับการลงทุนในธุรกิจรถยนต์มือสอง ขณะนี้อยู่ระหว่างการพัฒนาเรื่องโครงสร้างเพื่อให้มีมาตรฐานการให้บริการลูกค้าเช่นเดียวกับสาขาอื่น ๆ โดยคาดว่าภายในไตรมาส 3 ของปีนี้สาขาดังกล่าวน่าจะเปิดให้บริการได้
สำหรับตลาดในภูมิภาคนั้นมีทั้งลูกค้าที่เป็นผู้ใช้รถทั่วไปและผู้ประกอบการเต้นท์รถมือสอง AUCT ต้องการกระจายบริการประมูลรถยนต์มือสองให้ครอบคลุมทุกพื้นที่ เพื่ออำนวยความสะดวกให้กับลูกค้าที่ไม่ต้องเดินทางไกลมาประมูลซื้อที่กรุงเทพฯ
โดยการเปิดสาขาใหม่แต่ละแห่งนั้นใช้งบประมาณ 30 ล้านบาท ซึ่งได้เน้นการพัฒนาลานจอดรถ อาคารสำนักงาน และโครงสร้างอื่น ๆ เพื่อให้บริการเป็นมาตรฐานเดียวกับสำนักงานใหญ่
สำหรับตลาดรถยนต์มือสองในภาคในตะวันออกเฉียงเหนือนั้น ที่ผ่านมามีลูกค้าทั้งรายย่อยและผู้ประกอบการจากภูมิภาคเดินทางเข้ามาซื้อรถยนต์มือสองที่กรุงเทพฯ เป็นจำนวนมากอยู่แล้ว บริษัทจึงมีแนวคิดที่จะขยายสาขาไปยังภูมิภาคดังกล่าว เนื่องจากการประมูลสัญจรแต่ละครั้งนั้นได้รับการตอบรับจากกลุ่มเป้าหมายเป็นอย่างดี เชื่อว่าเมื่อเปิดสาขาอุบลฯ และอุดรฯ จะมีส่วนช่วยทำให้ลูกค้าหันมานิยมซื้อรถยนต์มือสองมากขึ้น เนื่องจากรถยนต์ที่นำไปประมูลขายส่วนใหญ่เป็นรถที่มาจากสถาบันการเงินเหมือนกับการประมูลในภาคกลาง แต่พฤติกรรมการซื้อรถยนต์ของลูกค้าในภูมิภาคนี้จะเน้นรถกระบะและรถยนต์เชิงพาณิชย์มากกว่ารถเก๋ง